遇如無象於石霜如與睿廓然相好故贈之
作者：釋德洪
朝代：宋

paragraphs: 西湖睿郎最高道，思之不已令人老。
道人相逢吳楚間，聞說絕與睿郎好。
年來學富身轉貧，豈特詩膽大於身。
法朋半是奇逸者，我亦放浪無覊人。
霜威折綿寒入頰，長廊無人風卷葉。
寒窗誦讀夏日吟，和氣坐令寒妥貼。
筆端解語敏於口，網牋時作龍蛇走。
煩君清哦當少休，萬象乞憐爭叩頭。